Այնուհետեւ ներկաներուն դիմեց Գալուստ Կիւլպէնկեան հիմնարկի Հայկական համայնքներու բաժանմունքի տնօրէն Տքթ. Ռազմիկ Փանոսեան՝ նկատել տալով, որ Կիւլպէնկեան հիմնարկութիւնը իր հիմնադրման օրէն միշտ օժանդակած է հայ դպրոցին եւ կրթութեան՝ 60-ական թուականներուն կեդրոնանալով դպրոցաշինութեան վրայ, որ անհրաժեշտ, բայց ոչ միակ գրաւականն է կրթութեան զարգացման համար: Տքթ. Փանոսեան շէնքերը համեմատեց առանց «միջուկի» կոթողներու, որոնք դպրոցի վերածելու գործին մէջ Կիւլպէնկեան հիմնարկութեան այսօրուան ղեկավարութիւնը շեշտը կը դնէ մարդուժ պատրաստելու եւ վերապատրաստելու վրայ: